**Vianočné trhy**

4. 12.2018 sa v priestoroch hlavnej budovy Prešovskej univerzity v Prešove konalo podujatie *Vianočné trhy*, ktorého hlavným organizátorom bol *Inštitút edukológie a sociálnej práce FF PU v Prešove* a *Spojená škola internátna v Trebišove*. *Vianočné trhy* boli spojené s charitatívnou a tradičnou akciou *IESP FF PU* s názvom *Mikulášsky koláčik*, v rámci ktorej prebiehala aj *Zbierka vecí pre deti zo sociálne znevýhodneného prostredia*. Na týchto dobročinných charitatívnych akciách sa podieľali predovšetkým študenti a študentky 2. ročníka magisterského stupňa štúdia odboru sociálna práca, ako aj ostatní študenti a študentky nižších ročníkov, pod vedením Mgr. Michaely Skyba, PhD. a Mgr. Anny Jaškovej, PhD. Hlavným zámerom študentov a študentiek končiaceho ročníka, ktorí participovali na podujatí v rámci predmetu *Školská sociálna práca*, bolo podporiť deti *Základnej školy s materskou školou vo Svinnej*. Podujatie malo viacrozmerný charakter. Kúpou ponúkaných výrobkov bola podporená *Spojená škola internátnu v Trebišove*. Dobrovoľným príspevkom za koláčik a zbierkou vecí bola poskytnutá pomoc deťom *Základnej školy s materskou školou vo Svinnej*. Z podujatia profitovali aj samotní študenti a študentky 2 SOPM, a to prostredníctvom učenia sa službou (service-learning), ktorá bola realizovaná v rámci vyššie zmieňovaného kurzu. Ide o metódu, ktorá pomáha študentom a študentkám v efektívnejšom využívaní praktických skúseností. V tomto smere *IESP* pokračuje v tradícii využitia metódy service-learning v pregraduálnej príprave sociálnych pracovníkov a pracovníčok na *Inštitúte edukológie a sociálnej práce Filozofickej fakulty Prešovskej univerzity v Prešove*, ktorá siaha do roku 2012. Všetkým, ktorí opäť podporili túto akciu srdečne ďakujeme a prajeme krásne vianočné obdobie, plné pokoja, lásky a radosti z pomoci iným.

dňa 6.12.2018 Bc. Slávka Fáberová, 2SopM

 Bc. Denisa Matalíková, 2SopM